Diari Oficial de la Generalitat Valenciana


Sumari del DOGV 4010, del 30-05-2001 (2001/4992)

ORDRE de 2 de maig de 2001, de la Conselleria de Cultura i Educació, per la qual convoca concurs públic per a la concessió d'ajudes a museus i col·leccions museogràfiques permanents reconeguts de la Comunitat Valenciana per a la realització d'inventaris, catàlegs i censos fotogràfics dels fons depositats en estes institucions.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4010

Data del DOGV
:   30-05-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/4992


Data del document
:   04-05-2001

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * arts visuals
    * museu
    * catàleg
    * suport econòmic
    * ajuda pública

ORDRE de 2 de maig de 2001,de la Conselleria de Cultura i Educació, per la qual convoca concurs públic per a la concessió d'ajudes a museus i col·leccions museogràfiques permanents reconeguts de la Comunitat Valenciana per a la realització d'inventaris, catàlegs i censos fotogràfics dels fons depositats en estes institucions. [2001/4992]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en l'article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número 28 de l'apartat 1 de l'article 149 de la Constitució Espanyola. Les dites funcions van ser assignades a la Conselleria de Cultura, Educació i Ciència pel Decret 4/1997, de 26 de febrer, del president de la Generalitat Valenciana, pel qual s'assignen determinades competències a la Presidència i a les conselleries.
  
D'acord amb allò establit en l'article 91 de la Llei 4/1998, d'11 de juny, de la Generalitat Valenciana, del Patrimoni Cultural Valencià, a la Generalitat Valenciana li correspon difondre, promoure i conservar el patrimoni artístic moble, i a l'efecte es convoquen ajudes destinades a fomentar estos objectius, centrades en la contractació per a la realització d'inventaris, catàlegs i censos fotogràfics dels fons depositats als museus i a les col·leccions museogràfiques permanents reconeguts per esta Conselleria, i fent ús de les facultats conferides per l'article 35 de la Llei 5/1983, de 30 de desembre, de Govern valencià,
  
ORDENE
  
Primer
  
Es convoca un concurs públic per a la concessió d'ajudes als museus i a les col·leccions museogràfiques permanents reconeguts de la Comunitat Valenciana per a la realització d'inventaris, catàlegs i censos fotogràfics dels fons depositats en estes institucions, i s'aproven les bases i el model d'instància, que figuren com a annexos I i II de la present ordre.
  
Segon
  
Les ajudes seran finançades a càrrec de la línia T0044000 del programa 454.10 del pressupost vigent de la Generalitat Valenciana, per una quantia màxima de 30.648.726 de PTA.(150.253,02 euros).
  
DISPOSICIONS FINALS
  
Primera
  
Es delega en la subsecretària de Promoció Cultural la facultat per a concedir les ajudes i se l'autoritza a dictar les resolucions necessàries per al desplegament i l'execució de la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra esta ordre, que posa fi a la via administrativa, es podrà interposar potestativament recurs de reposició, o directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes comptador des de l'endemà de la publicació de la present ordre.
  
b) El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació de la present ordre.
  
València, 2 de maig de 2001
  
El conseller de Cultura i Educació
  
MANUEL TARANCÓN FANDOS
  
ANNEX I
  
Bases del concurs públic per a la concessió d'ajudes als museus i a les col·leccions museogràfiques permanents reconeguts de la Comunitat Valenciana per a la realització d'inventaris, catàlegs i censos fotogràfics dels fons depositats en estes institucions.
  
Primera. Objecte de les ajudes
  
L'objecte de les ajudes pot ser un dels tres que s'especifiquen a continuació:
  
a) Contractar la realització i la mecanització d'inventaris i catàlegs dels museus i les col·leccions museogràfiques permanents reconeguts de la Comunitat Valenciana, d'acord amb la fitxa tipus del programa informàtic normalitzat de la Direcció General de Promoció Cultural.
  
b) Contractar la realització de censos fotogràfics dels museus i col·leccions museogràfiques permanents reconeguts de la Comunitat Valenciana.
  
c) Contractar la realització d'estudis relacionats amb els materials depositats als museus i a les col·leccions museogràfiques permanents reconeguts de la Comunitat Valenciana.
  
Segona. Destinataris de les ajudes
  
Les ajudes tenen com a destinataris els titulars de museus i col·leccions museogràfiques permanents reconeguts d'acord amb el que establix la Llei 4/1998 d'11 de juny, de la Generalitat Valenciana, del Patrimoni Cultural Valencià, i l'Ordre de 6 de febrer de 1991, de la Conselleria de Cultura, Educació i Ciència, sobre reconeixement de museus i col·leccions museogràfiques permanents (DOGV 28-2-91).
  
Tercera. Dotació de les ajudes
  
Es concediran ajudes per un import màxim d'1.000.000 PTA.(6.010,12 euros) cada una.
  
Quarta. Criteris de concessió de les ajudes
  
Per a la concessió de les ajudes es tindran en compte els criteris de prioritat següents:
  
1.Respecte al tipus d'ajuda sol·licitada:
  
a) Realització d'inventaris.
  
b) Realització de censos fotogràfics.
  
c) Realització de catàlegs.
  
d) Realització d'estudis dels fons.
  
2.Respecte a la institució per a la qual es demana l'ajuda:
  
a) Museus i col·leccions museogràfiques permanents que no hagen començat l'elaboració dels inventaris, censos fotogràfics o catàlegs.
  
b) Museus i col·leccions museogràfiques permanents que tinguen realitzada de manera parcial l'elaboració dels inventaris, censos fotogràfics o catàlegs.
  
c) Museus i col·leccions museogràfiques permanents que vulguen ampliar el coneixement sobre les col·leccions que custodien.
  
Cinquena. Formalització de sol·licituds
  
1. Les sol·licituds es dirigiran a la Conselleria de Cultura i Educació, Direcció General de Promoció Cultural, i hauran d'incloure la documentació següent:
  
a) Instància, que es formularà segons el model que figura en l'annex II. Haurà d'estar subscrita per la persona que tinga la capacitat legal de representar el museu, després de l'acord adoptat per l'òrgan de l'entitat competent, en què hauran de figurar les dades següents: denominació del museu, denominació del titular del museu (amb NIF o CIF), adreça, telèfon, fax, destinació de l'ajuda i relació de la documentació adjunta. En el cas d'institucions privades o patronats dependents d'ens públics, caldrà una còpia legitimada del document fundacional o constitutiu.
  
b) Memòria de l'activitat que s'ha de realitzar. S'hi inclouran l'estat actual dels inventaris del museu o de la col·lecció museogràfica permanent, una descripció detallada de la destinació de l'ajuda, una proposta de treball que especifique el calendari previst, i un pressupost detallat dels costos econòmics previstos per a l'activitat.
  
c) En el cas dels museus i col·leccions museogràfiques permanents reconeguts que opten per la modalitat d'ajuda especificada en el punt a o c de la base primera, la proposta del perfil de la persona o persones que podran dur a terme l'activitat objecte de la convocatòria, en què s'indicarà la titulació requerida.
  
d) En el cas dels museus que sol·liciten l'ajuda per a la realització d'inventaris, caldrà aportar un certificat del titular del museu de disposar dels equips informàtics necessaris per a poder instal·lar el programa subministrat per la Direcció General de Promoció Cultural.
  
e) Les subvencions que s'hagen sol·licitat o que hagen sigut concedides per altres administracions o ens públics o privats.
  
2. Les sol·licituds hauran de presentar-se al Registre General d'esta Conselleria, a les direccions territorials de Cultura i Educació o pels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini per a la presentació de sol·licituds serà de 20 dies hàbils a partir de l'endemà de la publicació de la present ordre en el Diari Oficial de la Generalitat Valenciana. Si el termini acaba un dissabte, s'entendrà prorrogat fins al primer dia hàbil següent.
  
4. Conforme a allò establit en l'article 71 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no complira els requisits o no adjuntara els documents assenyalats en esta base, es requeriria l'interessat que en el termini de deu dies corregira la falta o que adjuntara els documents preceptius, amb la indicació que si no ho fera, es consideraria que havia desistit de la seua petició, després de dictar la resolució corresponent en els termes previstos en l'article 42 de la llei mencionada.
  
Sisena. Resolució
  
1. Per a la valoració i selecció de les sol·licituds presentades es constituirà una comissió avaluadora integrada per:
  
- la subsecretària de Promoció Cultural, que actuarà com a presidenta,
  
- el cap de l'Àrea de Museus i Belles Arts,
  
- el cap del Servei de Museus i Exposicions,
  
- el cap del Servei de Conservació i Restauració de Béns Museístics,
  
- un tècnic de la Direcció General de Promoció Cultural, designat per la subsecretària, el qual actuarà com a secretari amb veu però sense vot.
  
La Comissió Avaluadora elevarà la proposta a la subsecretària de Promoció Cultural, que resoldrà la concessió per delegació del conseller de Cultura i Educació. La resolució serà publicada en el Diari Oficial de la Generalitat Valenciana.
  
2. En cas necessari, la Comissió Avaluadora sol·licitarà un informe a la unitat tècnica competent sobre l'adequació del material informàtic que el sol·licitant posseïx.
  
3. El fet de no resoldre ni notificar la concessió en el termini previst, que serà de tres mesos, tindrà efectes jurídics desestimatoris.
  
Setena. Modificació de la resolució de concessió
  
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
L'import de les ajudes no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que el beneficiari ha de realitzar.
  
Huitena. Obligacions dels beneficiaris
  
Tots els beneficiaris de les ajudes estan obligats a complir les bases de la convocatòria, i també a:
  
a) Presentar, en un termini comprés entre la data de notificació de la concessió de la subvenció i el dia 28 de setembre de 2001 (ambdós inclosos),la documentació següent:
  
- Memòria de l'activitat realitzada, en què s'haurà d'incloure tota la documentació gràfica necessària. La memòria haurà de lliurar-se impresa i en disquet.
  
- Document comptable de reconeixement de l'obligació o còpia degudament legalitzada, quan els museus i les col·leccions museogràfiques permanents siguen de titularitat pública, i factura per als beneficiaris restants que justifique les despeses realitzades per a dur a terme l'activitat per un import igual o superior al de la quantia de l'ajuda concedida.
  
- Presentar una acreditació de trobar-se al corrent en les obligacions tributàries amb l'administració tributària estatal i amb la comunitat autònoma valenciana i davant de la Seguretat Social referida al moment de finalització del termini de presentació de sol·licituds, en els termes que establix l'Ordre de 30 de maig de 1996 de la Conselleria d'Economia i Hisenda (DOGV núm. 2775 de 21.06.1996). Queden exonerades de l'obligació les corporacions locals.
  
b) Acreditar davant de la Conselleria de Cultura i Educació el compliment dels requisits i de les condicions que determinen la concessió de l'ajuda.
  
c) Sotmetre's a les actuacions de control financer que corresponen a la Intervenció General en relació amb l'ajuda concedida.
  
d) Comunicar a la Conselleria de Cultura i Educació l'obtenció d'ajudes per a la mateixa finalitat procedents de qualsevol administració o ens públic.
  
e) Compartir les dades referents a l'inventari del museu amb la resta de museus acollits al pla per a la mecanització de museus de la Comunitat Valenciana i amb la Direcció General de Promoció Cultural, respectant les normes que s'establisquen sobre la seguretat de les informacions emmagatzemades, tant de caràcter tècnic com científic. En el cas dels museus o col·leccions museogràfiques permanents reconeguts que s'acullen a les modalitats d'ajuda especificades en el punt b de la base primera del present annex, les obligacions seran les mateixes, aplicades a l'àmbit del cens fotogràfic.
  
f) Enviar una còpia de les dades referents a l'inventari del museu a la Direcció General de Promoció Cultural. L'enviament de les dades es farà de forma periòdica, en format magnètic i emprant les ferramentes adequades del programa informàtic de la Direcció General de Promoció Cultural. En el cas de censos fotogràfics, el beneficiari, una vegada acabat, haurà d'enviar-ne les imatges digitalitzades en format \* jpg en suport magnètic.
  
Novena. Pagament de les ajudes
  
El pagament de l'ajuda concedida es farà efectiu després que el beneficiari aporte la documentació a què es referix la base huitena, apartat a. L'ajuda solament es farà efectiva si el beneficiari justifica prèviament l'execució de l'activitat i de la despesa.
  
Deu. Reintegrament de quantitats percebudes
  
Serà procedent el reintegrament de les quantitats percebudes i l'exigència de l'interès de demora des del moment del pagament de l'ajuda en els casos següents:
  
a) Obtenció de l'ajuda sense complir les condicions requerides.
  
b) Incompliment de la finalitat per a la qual va ser concedida l'ajuda.
  
c) Incompliment de les obligacions imposades als beneficiaris amb motiu de la concessió de l'ajuda.
  
Igualment, en el supòsit previst en el paràgraf segon de la base setena, quan l'ajuda principal siga de la Generalitat Valenciana serà procedent el reintegrament de l'excés obtingut sobre el cost de l'activitat desplegada.
  
Onze. Inspecció i suport tècnic
  
La Direcció General de Promoció Cultural podrà inspeccionar en qualsevol moment la realització i l'estat dels inventaris, i prestarà suport tècnic per a la seua posada en marxa i funcionament a les institucions que s'acullen a la present convocatòria.
  
Dotze. Publicacions
  
1. Els beneficiaris es comprometen a indicar que han disposat d'una ajuda concedida per la Conselleria de Cultura i Educació en qualsevol publicació resultant de l'activitat per a la qual es va concedir l'ajuda.
  
2. La Conselleria de Cultura i Educació es reserva el dret de realitzar una publicació unitària amb totes les dades de les memòries lliurades per les institucions beneficiàries.
  
València, 2 de maig de 2001
  
El conseller de Cultura i Educació
  
MANUEL TARANCÓN FANDOS